|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | Запісана ў 1998 г. са слоў Рынгель Яніны Юстынаўны, 1936 г.н., в.Барава, каталіцкага веравызнання  Запіс вёў Рынгель Генадзь Францавіч |
| Назва абрада (свята, звычая) | Запаскі |
| Агульныя звесткі (дата і месца правядзення, прымеркаванасць да катал. ці правасл. календара) | Абрад праводзіцца штогод у першую нядзелю мая, калі надыходзіць час выгану скаціны на пашню. |
| Стан бытавання:  а) захаваны ў памяці носьбіта;  б) жывая традыцыя | Жывая традыцыя |
| Паслядоўнае апісанне абрада (свята, звычая) і яго этапаў (калі ёсць) | Першы раз (Запаскі) выганялі скаціну на пашню ў першую нядзелю мая: “*Каровы сваім мычаннем самі прасіліся ўжо на пашу*”. Зранку гаспадар браў асвечаную ў мясцовым касцёле вярбу “гаспадарскую” з чырвонай суконнай ніткай, якая лічыцца сімвалам здароўя і росту, асвечаную ваду, а гаспадыня – грамнічную свечку і чырвоную стужку.  Гаспадар, узяўшы вяроўку, выводзіць з хлява на двор карову, а гаспадыня бярэ чырвоную стужку і павязвае яе на рогі каровы, прыгаворваючы: “*Завязваю табе чырвоную стужку, каб ты не баялася злога вока і зайздрасці*”. Затым гаспадыня запальвае грамнічную свечку, абыходзіць тры разы карову па ходу сонца, прыгаворваючы: “*Выганяю скаціну на шаўковую травіну, прымі, Божа, маю жываціну на ўсё поўнае лета, ратуй і беражы яе”*. Пасля кожнага абыходу гаспадыня “жагнае” карову. Пасля гэтых дзеянняў а затым падыходзіць да гаспадара і забірае ў яго вяроўку. Гаспадар бярэ вербачку і свянцоную ваду, асвяшчае ёй карову, пастукваючы вярбой са словамі: “*Як вербачка расце, так і ты расці, ідзі і прынось больш малака*” . Гаспадыня скідвае з рог вяроўку і гаспадар выводзіць карову на пашу.  На пашы збіраецца шмат людзей: і дзеці і дарослыя. Усе гаспадары бяруць з сабой на поле розныя пачастункі. На траве засцілалі дзяружкі і раскладвалі свае хатнія прысмакі. Дастаюць усё, хто што прынёс: сала, каўбасы, цыбуля і хлеб. Спачатку частуюцца дзеці: выпечкай, цукеркамі, квасам. Падсілкаваўшыся, дзеці бягуць пасвіць кароў, гуляць у гульні: “каменьчыкі” і “бэрак” (даганялкі). А пасля іх пачынаюць частавацца дарослыя. Вядома, не абходзілася і без гарэлкі, людзі пачыналі шуткаваць, расказваць байкі, спяваць песні. Запрашалі і мясцовага музыканта з гармонікам, які іграў рознага кшталту найгрышы, акампаніраваў пад песні і танцы.  Кароў на Запаскі пасвілі толькі паўдня, каб адаптаваць кароў да свежай травы і да стада, асабліва, калі карова выганялася ў поле ўпершыню. Затым наступалі звычайныя дні, калі штораніцы выганялі “*каровы*” на пашу згодна радоўцы (чарга). Пачыналася радоўка сярод жыхароў вёскі з таго гаспадара, на каторым увосень мінулага года закончылася. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Вярба: “гаспадарская” з некалькімі галінкамі на канцы (каб авечкі вадзіліся), упрыгожаная чырвонай суконнай ніткай; грамнічная свечка; свянцоная вада; чырвоная стужка – рытуальныя рэчы, якія выкарыстоўваліся з мэтай абароны кароў ад ваўкоў, зайздросных вачэй, “ад урокаў”. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Апраналіся па-вясковаму святочна: вышываныя кашулі, квяцістыя хусткі, спадніцы ў клетку. |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | На пашы падчас святочнага снедання спяваюць бяседныя, лірычныя песні, жартоўныя прыпеўкі:  **А я ў печы не паліла**  *спяваюць жанчыны:*  А я ў печы не паліла, мілы мой міленькі.  А я есці не варыла, голуб мой сівенькі.  *спяваюць (адказваюць) мужчыны:*  Напалі, міла, навары, міла,  Навары у-ха-ха, чарнабровая мая  *спяваюць жанчыны:*  Я цябе не буду слухаць, мілы мой, міленькі.  Я цябе не буду слухаць, голуб мой сівенькі.  *спяваюць (адказваюць) мужчыны:*  Буду біць, міла, буду біць, міла,  Буду біць, у–ха-ха, чарнабровая мая.  *спяваюць жанчыны:*  Я здароўячка не маю, мілы мой міленькі  Я здароўячка не маю, голуб мой сівенькі.  *спяваюць (адказваюць) мужчыны:*  Памірай, міла, памірай міла,  Памірай, у-ха-ха, чарнабровая мая.  *спяваюць жанчыны:*  Дзе ж мяне ты пахаваеш, мілы мой міленькі.  Дзе ж мяне ты пахаваеш, голуб мой сівенькі.  *спяваюць (адказваюць) мужчыны:*  Пад гарой міла, пад гарой, міла,  Пад гарой, у-ха-ха, чарнабровая мая.  *спяваюць жанчыны:*  На магіле ці заплачаш, мілы мой міленькі,  На магіле ці заплачаш, голуб мой сівенькі.  *спяваюць (адказваюць) мужчыны:*  Засмяюсь, міла, засмяюсь, міла,  Засмяюсь, у-ха-ха, чарнабровая мая.  *спяваюць жанчыны:*  На магіле што пасадзіш, мілы мой міленькі?  На магіле што пасадзіш, голуб мой сівенькі?  *спяваюць (адказваюць) мужчыны:*  Крапіву, міла, крапіву, міла,  Крапіву, у-ха-ха, чарнабровая мая.  *спяваюць жанчыны:*  А я ў печы напалю, мілы мой міленькі.  А я есці навару, голуб мой сівенькі.  *спяваюць (адказваюць) мужчыны:*  Не ўмірай, міла, не умірай, міла ,  Будзем жыць, у-ха-ха, чарнабровая мая.  **Туман ярам**  Туман ярам, туман даліною, \*  За туманам нічога не відна,  Толькі відна дуба зелянога.  Пад тым дубам крыніца стаяла.  З той крыніцы дзеўка воду брала  І ўраніла залато вядзерца.  А хто ж тое вядзерца дастане,  Той са мною на ручнічак стане.  Адазваўся казак маладзенькі:  “А я ж тое вядзерца дастану,  Я й з табою на ручнічак стану”.  Туман ярам, туман даліною.  \* - кожны радок паўтараецца двойчы  **Ой, на дварэ дожджык**  Ой, на дварэ дожджык, а ў хаце лужа.  Загневалася жонка на мужа, \*  Залезла на печку, сказала – нядужа,  А міленькі ходзіць, ды ручанькі ломіць.  Чаму ж мая жонка са мной не гаворыць?   * Уставай, мілая, прынёс табе піва, * Дай та мне спокуй, я ледзьва жыва. * Уставай, мілая, я прынёс гарэлку. * Дай ты мне спокуй, шукай сабе дзеўку. * Уставай, мілая, я прынёс дубінку.   Я прынёс дубінку ды й на тваю спінку.  І мілая ўстала, як бы не ляжала,  Абняла мілога, ды й пацалавала.  Дзякуй, табе, мілы, што ты здагадаўся,  На маю хваробу спосабу стараўся.  \* - *кожны другі радок паўтараецца двойчы* |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка і адзенне (танцавальныя прылады, галаўныя ўборы, абутак);  ж) відэа- ці тэкставае апісанне прыкладваецца. | На полі пасля частавання маглі і патанчыць пад гармонік: “Кракавяк”, “Польку тутэйшую”, “Нарэчаньку”. |
| Прыкметы, павер’і (тэксты) | У народзе прыгаворвалі: “Май –жывёлу ў поле пхай”.  Майская трава галоднага корміць.  Лічылася добрай прыкметай супадзення дня Запасак з поўняй.  Вярбу, якой выганялі кароў, утыкалі ў хляве над дзвярыма ў знак аховы ад злых духаў.  Гарох трэба пасеяць да Юр’я, каб не зчвярвівяў. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Традыцыйныя стравы, якія прыносілі гаспадыні на пашу – цыбуля, хатні хлеб, вяндліна, сала, квас, вараныя яйкі.  **Рэцэпт хатняга кваса.**  Прыгаршча высушанага жытняга хлеба заліваюцца крынічнай халоднай вадой (3 л) і ставяць на 3-5 сутак у цеплае месца (печ), чым больш хлеба, тым смачней. На пятыя суткі квас працадзіць праз марлю ці дробнае сіта. Дадаць солад, мёд ці сок з аднаго сярэдняга чырвонага бурака (па густу) і паставіць зноў на адны суткі. На заўтра працадзіць і можна адразу ўжываць. Смачна піць! Меры з разліку на гліняны 3 літровы збан: сухароў. |